Хуэмурэ тегушхуэурэ…
«Спартак-Налшык» (Налшык) — «Краснодар-3» (Краснодар) — 2:0 (1:0). Налшык. «Спартак» стадион. Гъатхэпэм и 23-м. ЦIыху 200 еплъащ.
Мэшыкъуэ Ислъам етIуанэ топри дигъэкIащ.
Судьяхэр: Холин (Мейкъуапэ), Жолобов (Волжский), Даниленкэ (Волгоград).
«Спартак-Налшык»: Щоджэн, Лелюкаев, Ольмезов, Белоусов, Мэкъуауэ (Ашу, 69), Салахетдинов (Iэпщацэ, 33), Машэжь, Михайлов (Дэхъу, 88), Хьэшыр, Гуэнгъэпщ (КIэдыкIуей, 65), Мэшыкъуэ.
«Краснодар-3»: Латышонок, Исаенкэ, Парадин, Назаров, Пивоваров (Чичбэ, 78), Якимов, Коломийцев (Фоменкэ, 78), Котов (Петерсон, 70), Iэпыч (Волков, 38), Бутенкэ, Рзаев.
Топхэр дигъэкIащ: Мэшыкъуэм, 27-пенальтикIэ (1:0). Мэшыкъуэм, 74 (2:0).
Дагъуэ къыхуащIащ: Назаровым, Хьэшырым, Парадиным, Михайловым, Дэхъум.
МазиплIым щIигъукIэ зэпагъэуауэ щыта Урысей Федерацэм футболымкIэ и етIуанэ дивизионым и «Ипщэ» гупым 2018 — 2019 гъэ-хэм щекIуэкI зэхьэзэхуэм «Спартак-Налшыкыр» щэбэт кIуам хыхьэжащ. Дауи, абы хуэзэшат Къэбэрдей-Балъкъэрым топджэгум щыдихьэххэр.
Налшыкдэсхэм кърагъэблэгъа «Краснодар-3» командэр зэпеуэм къыщыкIэрыхухэм ящыщ зыт икIи, пIалъэ кIыхькIэ зыбгъэпсэхуа иужькIэ, зэхьэзэхуэм урихыхьэжыну уасэ иIэтэкъым. АрщхьэкIэ хьэщIэхэми тыншу къикIуэтынухэм зыхабжэжыртэкъым.
Джэгум зэрыщIидзэу «Краснодар-3»-м и футболист ныбжьыщIэхэм ебгъэрыкIуэу хуежьащ. Абы пэмыплъа хэгъэрейхэр Iэнку-ну икIуэтащ. Апхуэдэ щытыкIэм краснодардэсхэм Iэмал къаритащ ди гъуащхьэхъумэхэр хуабжьу ягъэгузэвэ-ну. Мызэ-мытIэу хьэщIэхэм бжыгъэр къызэIуахыфыну щытащ, арщхьэкIэ гъуащхьэтет Щоджэн Борис и Iэзагъым ахэр пэлъэщакъым.
ЩIымахуэ зыгъэпсэху-гъуэ кIыхьым зи лъэр зэщIигъэна «Спартак-Налшыкри» ауэрэ къызэщыужащ. Абы хуэмурэ тепщэныгъэр зыIэщIигъэхьащ. 27-нэ дакъикъэм Машэжь Ратмир «Краснодар-3»-м и гъуащхьэхъумэхэм яIэщIэкIауэ и закъуэу гъуэм щыхуэкIуэм, ираудащ. Шэч къытримыхьэххэу судьям метр пщыкIузым и деж игъэлъэгъуащ. Пенальтир игъэзэщIэну бгъэдыхьа Мэшыкъуэ Ислъам хьэщIэхэм я гъуащхьэтетым зы гугъапIи иритакъым топым къригъэгъэзэну.
Япэ зэрищам ди щIалэхэр нэхъри тригъэгушхуащ икIи адэкIэ бжьыпэр абыхэм яутIыпщакъым. Пэжщ, краснодардэсхэри ерыщу икIи шынагъуэу къащебгъэрыкIуэ щыIэт, арщхьэкIэ Щоджэн Борис зэрыщыуагъэншэт.
Загъэпсэхуу къихьэжа иужькIэ, хьэщIэхэр къаруушхуэкIэ ди гъуэм къытегуплIащ. Абыхэм я мурадт икIэщIыпIэкIэ бжыгъэр зэхуэдэ ящIыжыну. АрщхьэкIэ налшыкдэсхэм апхуэдэ Iэмал къратакъым. Уеблэмэ, «Краснодар-3»-м и ебгъэрыкIуэныгъэхэр хуэмурэ игъэупщIыIури, «Спартак-Налшыкыр» езыр ипэкIэ кIуэтащ. 74-нэ дакъикъэм Мэшыкъуэ Ислъам щхьэкIэ дигъэкIа топым псоми наIуэ ящищIащ мы зэIущIэм хэт щытекIуэнуми. Ар 2:0-у иухащ, ди щIалэхэм япэ текIуэныгъэр мыгъэрей зэхьэзэхуэм къыщахьауэ.
Зи чэзу очко щырыщыр зыIэрагъэхьащ етIуанэ дивизионым и «Ипщэ» гупым пашэныгъэр щызыIыгъхэми. Апхуэдэу бжыгъэ зэщхькIэ, 1:0-у, «Чайка»-м «Спартак-Владикавказ»-р и стадионым щыхигъэщIащ, «Урожай»-р Астрахань щыIэу «Волгарь»-м ефIэкIащ.
Иджы фыщыдгъэгъуэзэнщ гъатхэпэм и 23-м зэхэта джэгугъуэм кърикIуа бжыгъэхэм. Мис ахэр: СКА (Дон Iус Ростов) — «Динамо-Ставрополь» (Ставрополь) — 0:2, «Чайка» (Песчанокопское) — «Спартак-Владикавказ» (Владикавказ) — 1:0, «Биолог-Новокубанск» (Прогресс) — «Легион Динамо» (Мэхъэчкъалэ) — 1:0, «Волгарь» (Астрахань) — «Урожай» (Краснодар) — 0:1, «Ангушт» (Нэзрэн) — «Академия» (Дон Iус Ростов) — 3:0.
«Дружба» (Мейкъуапэ) — «Мэшыкъуэ-КМВ» (Псыхуабэ) зэIущIэр ягъэIэпхъуащ.
Урысей Федерацэм футболымкIэ и етIуанэ дивизионым и «Ипщэ» гупым къыкIэлъыкIуэ джэгугъуэр гъатхэпэм и 30-м щекIуэкIынущ. А махуэм «Спартак-Налшыкыр» Краснодар къалэм щыIущIэнущ зэхьэзэхуэм пашэныгъэр щызыIыгъхэм ящыщ зы, адыгэ щIалэ зыбжанэ зыхэт «Урожай»-м.
Жыласэ Заурбэч.
